讀張曲江集
作者：皎然
朝代：唐

paragraphs: 相公乃天蓋，人文佐生成。
立程正頹靡，繹思何縱橫。
春杼弄緗綺，陽林敷玉英。
飄然飛動姿，邈矣高簡情。
後輩驚失步，前修敢爭衡。
始欣耳目遠，再使機慮清。
體正力已全，理精識何妙。
昔年歌陽春，徒推郢中調。
今朝聽鸞鳳，豈獨羨門嘯。
帝命鎮雄州，待濟寄上流。
才兼荆衡秀，氣助瀟湘秋。
逸蕩子山匹，經奇文暢儔。
沈吟未終卷，變態紛難數。
曜耳代明璫，襲衣同芳杜。
愔愔聞玉磬，寤寐在靈府。